Twee Mosambiekers oor stropery gevonnisArgieffoto (Foto: Pete Ball/Pixabay) Die waarnemende polisiekommissaris in Mpumalanga, genl. Maj. Zeph Mkhwanazi, verwelkom die vonnisse wat twee broers, Arshandi Zitha (34) en Peter Zitha (30) opgelê is in verband met stropery by die Krugerwildtuin. Die twee mans is Donderdag in die Skukuza-streekhof gevonnis. Brig. Selvy Mohlala, woordvoerder van die polisie, sê die hof het gehoor hoe drie persone op 18 Julie 2022 die wildtuin se Kingfisher-deel betree het. Veldwagters op patrollie het vermoed dat daar betreders kan wees en het ŉ soektog van stapel gestuur na die drie persone. ŉ Helikopter is ook ingespan om die soekspan te help. Twee van die drie persone is aangekeer terwyl die derde spoorloos verdwyn het. Die twee broers is met ŉ jaggeweer (sonder ŉ lisensie) betrap en het drie patrone, drie sakke, ŉ mes en ŉ byl in hul besit gehad. “Die polisie by Skukuza is ook in kennis gestel van die voorval en het die twee persone in hegtenis geneem. Daar is ook bevind dat die twee broers van Mosambiek sonder die nodige dokumentasie in die land is. Hulle het die park ook sonder permitte betree.” Op aanklag van die betreding in ŉ nasionale park (aanklag 1) is albei twee jaar tronkstraf opgelê; op die aanklag van oortreding van die Immigrasiewet (aanklag 2) is albei een jaar tronkstraf opgelê; op die aanklag van die besit van ŉ vuurwapen sonder ŉ reeksnommer (aanklag 3) is hulle ses jaar tronkstraf opgelê; op die aanklag van die besit van ongelisensieerde ammunisie (aanklag 4) is hulle tot twee jaar tronkstraf gevonnis. Hulle is ook vier jaar tronkstraf opgelê vir sameswering om ŉ misdaad te pleeg (aanklag 5) en een jaar vir die besit van ŉ gevaarlike wapen (aanklag 6). Die hof het bevind dat aanklag 1 en 2 gelyklopend uitgedien sal word met aanklag 5 (altesaam vier jaar). Aanklag 4 sal gelyklopend met aanklag 3 uitgedien word (ses jaar tronkstraf). Aanklag ses word op sy eie uitgedien (een jaar tronkstraf). Die twee persone sal effektief 12 jaar tronkstraf uitdien. Hulle is albei onbevoeg verklaar om ŉ vuurwapen te besit. Mkhwanazi het benadruk dat die vonnis as ŉ afskrikmiddel moet dien vir diegene wat dieselfde misdaad oorweeg.